ከደሳሳ ጎጆ እስከ የዓለም መገናኛ ብዙኃን ምንጭነት።
ባሕር ዳር፡ ታኅሳስ 06/2012ዓ.ም (አብመድ) ምሁራን ዘመናችን የጨለማ ዘመን፣ የድንጋይ ዘመን፣ የነሃስና የብረት ዘመን ብለው ይከፍሉታል፡፡ በዚህ ሁሉ ዘመን ውስጥ ታዲያ የሰው ልጅ ዘመኑን የሚመጥን የመገናኛ መንገድ ነበረው፡፡ ይህ ዘመንም ዘመኑን የዋጀ የራሱ የሆኑ የመገናኛ ዘዴዎች አሉት፡፡ ዓለም በመረጃ እጥረት ምክንያት ብዙ ነገር አጥታለች፡፡ መራመድ በሚገባት ልክም እንዳትሄድ ሆና እንደነበር ይነገራል፡፡ በለተለይ ደግሞ የአፍሪካ ሀገራት በመረጃ እጦት አሁን ድረስ ማጥ ውስጥ ናቸው፡፡ ሀገራቸው እንዴት ውላ እንዳደረች፣ ዘመኑን እንዴት መዋጀት እንዳለባቸውና ሌሎች ጉዳዮችን የማየትና የመስማት አድል ብዙም የላቸውም፡፡ ኢትዮጵያም በዚሁ የመረጃ እጦት ብዙ ነገሮችን አጥታለች፡፡ የመረጃ ማጣት፣ መዘግየትና ትክክለኛ አለመሆን ሀገሪቷን ሲፈትናት ኖሯል፤ እየፈተናትም ነው፡፡በኢትዮጵያ የመገናኛ ብዙኃን ታሪክ ከቀዳሚዎቹ ተርታ ነው፤ ደርግ ወድቆ ኢሕአዴግ የስልጣን መንበሩን እሰኪይዝ በነበረው የሽግግር ጊዜ ነው የተወጠነው፡፡ የኢሕአዴግን መንበረ ስልጣን አያያዝና በዘመኑ የነበሩ መልካም ተግባራትና ህፀፆችን በድፈረት ዘግቧል፡፡ ለአብነት በ1989 ዓ.ም በአማራ ክልል የተደረገውን የመሬት ድልድል ሁኔታ በተመለከተ ዘግቧል፡፡ የኢትዮ-ኤርትራን ጦርነት በኃላፊነት ከባሩድ ስር ሆኖ ዘግቧል፡፡ ኢትዮጵያውያንም ሆነ ዓለም የማያውቋቸውን ክዋኔዎች፣ የማኅበረሰብ ክፍሎችና ታሪካዊ ቦታዎች ለዓለም ዓቀፉ ማኅበረሰብ አውጥቶ አሳይቷል፡፡ ግዛት ቀርቶ ክልል ሲመጣ በክልል ደረጃ የሚወዳደረው የለም፣ ቀዳሚ ተመራጭና ተአማኒ ነው፡፡ ድርጅቱ እንደሌሎች የዓለም መገናኛ ብዙኃን ድርጅቶች ሁሉ ባማረ ቤት፣ በተሟላ የሰው ኃይልና ዘመኑን በዋጀ ቴክኖሎጂ የመመስረት ዕድል አልነበረውም፡፡ ይልቁንስ የድንጋይ ወንበር፣ የጉልበት ጠረጴዛ ይዞ በአንዲት ትንሽ ጎጆ ውስጥ ነበር የተቋቋመ፡፡ ጋዜጠኞቹ ከድንጋይ ላይ ተቀምጠው በጉልበታቸው እያስደገፉ ዜናና ዝግጅት እያረቀቁ በጋዜጣ ያሳትሙ ነበር፡፡በ1985 ዓ.ም ቅደመ ውልደቱ ተበሰረ፡፡ በ1987 ዓ.ም ደግሞ ተረግዞ ተወለደ፤ የአማራ ብዙኃን መገናኛ ድርጅት፡፡ በእርግጥ በዚህ ስም አልነበረም የተወለደው፡፡ በ1983 ዓ.ም በሀገሪቱ በተደረገው የመንግሥት ሥርዓት ለውጥ ክልሎች የራሳቸውን መገናኛ ብዙኃን ለማማቋቋም ጥረት አደረጉ፡፡ አማራ ክልልም እንደ ክልል ሲዋቀር የክልሉ ማስታወቂያ ቢሮ ተቋቁሞ ነበር፡፡ ቢሮው በ1985 ዓ.ም ሲመሠረት በሥሩ የራዲዮና ቴሌቪዥን መማሪያ፣ የፕሬስና የሕዝብ ግንኙነት መመሪያና የዜና አገልግሎት መመሪያዎች ነበሩት፡፡ ቢሮው የራሱ የዜና ማሰራጫ ስላልነበረው ሥራዎቹን ለኢትዮጵያ ቴሌቪዥንና ሬዲዮ ድርጅት ነበር አሳልፎ የሚሰጠው፡፡ የሽግግር ጊዜው አብቅቶ ክልሎች ሲቋቋሙ የአማራ ክልልም ሰኔ 19 ቀን 1986 ዓ.ም ምሥረታውን አበሰረ፡፡በዚህ ወቅትም ሐሙስ ሰኔ 19/ 1986 ዓ.ም በኩር ጋዜጣ ስምንት ገጾችን ይዛ በልዩነት ታተመች፡፡ ማስታወቂያ ቢሮው በ1988 ዓ.ም ማስታወቂያ ቢሮ ከባሕልና ቱሪዝም ቢሮ ጋር ተዋሐደ፡፡ በዚህ ውስጥ ሆኖም በቴሌቪዥን ዋና ክፍል፣ በሬዲዮ ዋና ክፍል፣ የፕሬስ ዋና ክፍልና የዜና አገልግሎት ነበር፡፡ እንዲህ ሆኖ ራሱን አልቻለም፡፡ እንደቀደመው ሁሉ ለሌላ ድርጅት እየሰጠ ነበር፡፡ በ1989 ዓ.ም ከኢትዮጵያ ሬዲዮ የአንድ ሰዓት የአየር ሰዓት በመግዛት ‹‹የአማራ ድምጽ›› በሚል መጠሪያ የራዲዮ ስርጭቱን ጀመረ።ከዓመታት ቆይታ በኋላም በክልሉ ውስጥ የሚነገሩ ቋንቋዎች ሁሉ የራዲዮ ስርጭት እንዲኖራቸው አደረገ፡፡ በ1997 ዓ.ም የክልሉ መንግሥት ባደረገው ድጋፍ የራሱን የራዲዮ ጣቢያ ገንብቶ ከጥገኝነት ነጻ በመውጣት የአየር ሰዓቱን ወደ ስድስት ሰዓት ከፍ በማድረግ የራሱን ስርጭት በባሕር ዳር ጀመረ፡፡